Ukážka z elektronickej knihy

Copyright © 2012 by Haemin Sunim

All rights reserved including the right of reproduction

in whole or in part in any form.

This edition published by arrangement with Penguin Life,

an imprint of Penguin Publishing Group, a division

of Penguin Random House LLC.

Translation © 2024 by Bibiána Lieskovanová

Artwork and design © Joungčcheol Lee

Slovak edition © 2024, 2025 (elektronická verzia) by NOXI s. r. o.

Všetky práva sú vyhradené. Nijaká časť tejto publikácie

sa nesmie reprodukovať, ukladať do informačných

systémov ani prenášať v akejkoľvek podobe či akýmkoľvek

spôsobom – elektronicky, mechanicky, fotokopírovaním,

nahrávaním alebo inak – bez predchádzajúceho

písomného súhlasu vlastníka autorských práv.

ISBN 978-80-8111-726-8

www.noxi.sk

PENGUIN BOOKS

Veci,  ktoré uvidíme,  len keď spomalíme

HAEMIN SUNIM je jedným z najvplyvnejších učiteľov zenového budhizmu a spisovateľov v Južnej Kórei, kde sa predali viac ako tri milióny výtlačkov jeho kníh, ktoré ľudia považujú za sprievodcov nielen pri meditácii, ale aj pri prekonávaní každodenných životných výziev. Narodil sa v Južnej Kórei, do Spojených štátov prišiel študovať filmografiu, no čoskoro zistil, že ho to ťahá k duchovnému životu. Vzdelanie získal na Kalifornskej univerzite v Berkeley, na Harvarde a Princetone, absolvoval formálnu kláštornú výchovu v Kórei a vyučoval budhizmus na Hampshire College v Amherste v štáte Massachusetts. Má viac ako milión sledovateľov na Twitteri (@haeminsunim) a Facebooku. Keď práve necestuje, aby sa delil o svoje učenie, nachádza sa v Soule.

JOUNGČCHEOL LEE je kórejský umelec. Jeho obrazy boli predstavené na viac ako 150 výstavách a sú obdivované pre svoju idylickú atmosféru. Viac diel si môžete pozrieť na stránke www.namusai33.com.

ÚVOD

KEĎŽE SOM ZENOVÝ mních a bývalý profesor z malej liberálnej umeleckej školy v Massachusetts, ľudia ma často žiadajú o radu, ako sa popasovať s výzvami života. Okrem toho, že zdieľam svoje rady osobne alebo e-mailom, pred niekoľkými rokmi som začal odpovedať na otázky prostredníctvom sociálnych sietí, pretože sa mi páčil pocit nadväzovania kontaktov s ľuďmi. Moje správy boli spravidla jednoduché, priamočiare a krátke. Niekedy som rovno napísal odpoveď na otázku z reálneho života, inokedy zas išlo o rýchlu poznámku pre mňa, keď som objavil zaujímavé vzorce myslenia pri cvičení vnímavosti alebo pri interakciách s ľuďmi. Diskutoval som aj o hodnote spomalenia v našich uponáhľaných moderných životoch, ako aj o umení udržiavania dobrých vzťahov a kultivovania súcitu so sebou samým.

Nebol som pripravený na záplavu reakcií, ktorá sa vyvalila na moje tweety a príspevky na Facebooku. Veľa ľudí mi začalo posielať správy nielen s prosbou o radu, ale aj s vyjadrením uznania a vďaky. Ešte stále mám v pamäti mladú mamičku, ktorá prišla o manžela pri autonehode a poslala mi úprimné poďakovanie, že som ju zachránil pred spáchaním samovraždy, a tiež uviedla, že nikdy nepomyslela na to, že by mala mať rada samu seba, pretože láska pre ňu vždy znamenala dávať ju niekomu inému. Zaneprázdnený štyridsaťročný vedúci mi prezradil, aké úžasné bolo začínať deň mojimi posolstvami, poskytovali mu chvíľku pokojných úvah a odpočinku od jeho hektického programu. Čerstvý mladý absolvent, znechutený tým, že si nenašiel prácu, si prečítal moje slová podpory, následne dal hľadaniu ešte jednu šancu a nakoniec si prácu našiel. Keď som si prečítal tieto dobré správy, niekoľko dní som bol naozaj veľmi šťastný, akoby som bol sám dostal svoju prvú prácu.

Hlboko ma potešilo, že moje jednoduché posolstvá môžu ľudí inšpirovať a pomôcť im v ich ťažkých chvíľach. Keď moje myšlienky začalo zdieľať čoraz viac a viac ľudí a počet mojich sledovateľov na Twitteri a Facebooku stúpal, ľudia ma začali nazývať „liečivý mentor“, a táto prezývka mi prischla aj v Kórei. Následne ma vydavateľstvá kontaktovali s ponukou, aby som svoje texty spracoval do knihy. V roku 2012 vyšla kniha Veci, ktoré uvidíme, len keď spomalíme v Južnej Kórei, na počudovanie všetkých zostala na prvom mieste v rebríčku najpredávanejších kníh štyridsaťjeden týždňov a za tri roky sa predalo viac ako tri milióny výtlačkov. Nasledovali preklady – do čínštiny, japončiny, thajčiny, francúzštiny, angličtiny a teraz aj slovenčiny. Pokorne prijímam pozornosť, ktorej sa knihe dostalo, a dúfam, že pomôže aj slovenským čitateľom, rovnako ako pomohla čitateľom v Ázii a vo Francúzsku.

Kniha má osem kapitol, ktoré sa zaoberajú rôznymi aspektami života (od lásky a priateľstva až po prácu a túžby) a aj tým, ako nám vnímavosť môže pomôcť v každom z nich. Venujem sa napríklad tomu, ako sa vedome vyrovnať s negatívnymi emóciami, ako sú hnev a žiarlivosť, ale aj so životnými sklamaniami, pričom sa hlboko ponáram do svojej minulosti, aby som sa podelil o skúsenosti s neúspechom, keď som začal pracovať ako vysokoškolský profesor. Ak ste až príliš nesebavedomí, „tri oslobodzujúce postrehy“ zo šiestej kapitoly môžu byť pre vás celkom užitočné. Ak ste úzkostliví ohľadom svojej budúcnosti, alebo si nie ste istí svojím skutočným poslaním, ponúkam vám rady, ako zvýšiť uvedomenie si seba samých a ako ho objaviť.

Každú kapitolu otvára esej, po ktorej nasleduje séria krátkych myšlienok – rád a múdrostí adresovaných priamo vám, aby ste každú jednu zvážili, prehodnotili a zapamätali si, aby vás sprevádzali vo chvíľach úzkosti alebo zúfalstva a pripomenuli vám, že v tom nie ste sami. Za každou kapitolou nájdete kratšiu esej, nasledovanú ďalšou sériou krátkych povzbudení na meditáciu. Kniha obsahuje farebné ilustrácie od Joungčcheola Leeho; tie vnímajte ako upokojujúce prestávky, pri ktorých sa môžete zdržať, rovnako ako aj pri meditačných povzbudeniach.

Niektorí ľudia prečítajú celú knihu rýchlo, akoby čítali román. Ja vám však odporúčam, aby ste sa neponáhľali. Skôr než prejdete na novú kapitolu, zamyslite sa nad tým, čo ste si práve prečítali. Užijete si ju oveľa viac. Keď budete pomaly prechádzať každou kapitolou, narazíte na hlbšie významy. Pokojne si robte poznámky na okraje, alebo si zvýraznite časti, ktoré vo vás zarezonujú.

Dúfam, že čas strávený s touto knihou sa stane príležitosťou na zamyslenie a meditáciu vo vašom uponáhľanom živote. Dúfam, že vás inšpiruje k tomu, aby ste sa spojili s láskavejšou a múdrejšou stránkou seba samých. Želám vám, nech ste šťastní, zdraví, pokojní a vždy chránení pred bolesťou.

Koniec ukážky